KISKŐRÖS VÁROS POLGÁRMESTERE


ELŐTERJESZTÉS
(a Képviselő-testület 2026. április 22-i ülésére)


TÁRGY:	HÉTSZÍNVIRÁG OKTATÁSI ÉS KULTURÁLIS ALAPÍTVÁNY TÁMOGATÁSI KÉRELMÉNEK ELBÍRÁLÁSA


A Hétszínvirág Oktatási és Kulturális Alapítvány (a továbbiakban: Kérelmező) képviseletében Horváth Katalin, a kuratórium elnöke 2026. március 25. napján kérelmet nyújtott be a Nemzetközi Gyermek- és Ifjúsági Néptáncfesztiválon történő részvétel támogatására. A fesztivál helyszíne Észak-Macedónia, Ohrid városa.
A fesztiválon európai országok gyermektáncos csoportjai mutatkoznak be egymás és a nagyközönség előtt. A program keretében két fellépésre és egy felvonulásra, valamint számos kulturális és közösségi programra kerül sor, amely minden alkalommal maradandó élményt jelent a kiskőrösi csoport számára. A rendezvény jelentős közösségépítő és szocializációs szerepet tölt be a részt vevő gyermekek életében.
Az ellátás és a szállás költségeit a résztvevők szülei biztosítják. A Kérelmező a támogatás terhére az utazási költségeket, a két gépjárművezető díjazását, valamint az útdíjakat kívánja elszámolni. Kiskőrösről két csoport – a „Csicsergő” és a „Sihederek” – vesz részt a fesztiválon.
A Kérelmező a Nemzetközi Gyermek- és Ifjúsági Néptáncfesztiválon való részvétel támogatására 300.000 Ft összegű támogatást igényel.

Kiskőrös Város Önkormányzata Képviselő-testületének az államháztartáson kívüli forrás átadásáról-átvételéről szóló 16/2015. (VI.18.) önkormányzati rendelet (továbbiakban: rendelet) 5. § (1)-(2) bekezdése alapján a támogatási kérelmekről a képviselő-testület, a polgármesteri keret terhére nyújtott támogatási kérelmekről a polgármester dönt. Támogatásban részesülhet az a szervezet,
a) amelynek javára a képviselő-testület vagy a polgármestert döntése alapján támogatás került megállapításra,
b) amely szervezet az önkormányzathoz támogatás iránti kérelmet nyújtott be,
c) amely a korábban kapott támogatással határidőre, hitelesített bizonylatokkal elszámolt, és
d) amelynek a helyi és állami adóhatósággal szemben lejárt tartozása, köztartozása nincs.

A Kérelmező a Rendelet 5.§ (2) bekezdés előírásainak megfelel, a programon történő részvétel hozzájárul a város hírnevének öregbítéséhez, a kiskőrösi néptáncos hagyományok nemzetközi szintű népszerűsítéséhez, valamint a fiatal generációk kulturális fejlődéséhez. Mindezeket, valamint Kiskőrös Város Önkormányzatának 2026. évi költségvetési lehetőségeit figyelembe véve 300.000 Ft, azaz háromszázezer forint támogatás megítélését javasolom a Képviselő-testületnek.
Fentiekre tekintettel javaslom, hogy a Képviselő-testület járuljon hozzá a Hétszínvirág Oktatási és Kulturális Alapítvány által benyújtott kérelem támogatásához a fent megjelölt összeggel, és ennek érdekében a határozat-tervezetben foglaltak szerint döntsön.


Kiskőrös, 2026. április 14.
	Domonyi László sk.
	polgármester








HATÁROZAT-TERVEZET
A Képviselő-testület
1. egyetért azzal, hogy Kiskőrös Város Önkormányzata a Hétszínvirág Oktatási és Kulturális Alapítvány részére 300.000 Ft, azaz háromszázezer forint összegű támogatást nyújtson Kiskőrös Város Önkormányzatának 2026. évi költségvetése terhére. 
2. felkéri a polgármestert, hogy a város 2026. évi költségvetésének soron következő módosítását a fentiek figyelembevételével terjessze elő. 
3. felhatalmazza a polgármestert a támogatással kapcsolatos szükséges jognyilatkozatok megtételére, valamint a támogatási szerződés és az együttműködési megállapodás aláírására.

Felelős: 	polgármester
Határidő: 	azonnal

